La Secció Segona de la Sala Penal de l'Audiència Nacional espanyola ha confirmat la competència de la magistrada Carmen Lamela per investigar per sedició les concentracions del 20 de setembre davant dels escorcolls de seus de la Generalitat i detencions d'alts càrrecs. Quatre dels cinc magistrats de la Sala, amb el vot en contra del magistrat José Ricardo de Prada, rebutgen en una interlocutòria els recursos dels presidents de l'ANC, Jordi Sànchez, i d'Òmnium Cultural, Jordi Cuixart, del passat 5 d'octubre, en què sol·licitaven la inhibició de l'Audiència Nacional en favor dels jutjats de Barcelona per falta de competència en relació amb aquests fets concrets. Els magistrats comparteixen íntegrament els "encertats raonaments" justificatius de la competència de l'Audiència Nacional que recull la jutgessa instructora en la seva resolució, en la mesura, diuen, que els fets objecte del procés poguessin ser constitutius d'un delicte de sedició "entès com a delicte contra la forma de govern, ja que s'emmarquen en un programa insurreccional per canviar l'organització de l'estat, substituir al govern de la nació, declarar la independència o despullar a la Corona de les seves prerrogatives o facultats en el territori corresponent a la comunitat autònoma de Catalunya". En aquest sentit, subratllen que la competència correspon al jutjat central no perquè els delictes de sedició amb caràcter general siguin competència de l'Audiència Nacional, sinó perquè el delicte de sedició en aquest cas concret pot atemptar també contra la forma de govern. Els jutges han analitzat l'article 65 de la Llei orgànica del poder judicial i l'interpreten en el sentit d'establir la competència de l'Audiència Nacional "sempre que els fets constitutius del delicte de sedició hagin estat comesos en el marc i amb el designi últim d'atemptar contra la corona, les altes institucions de l'estat o la forma de govern". "Pocs dubtes podem tenir que els fets investigats, valorats provisionalment, no constitueixen un fet aïllat, sinó que responen a una estratègia dissenyada pels màxims responsables institucionals del Govern i el Parlament català, en connivència amb els dirigents dels moviments i col·lectius de la societat civil com l'ANC i Òmnium Cultural, per subvertir greument l'ordre constitucional, desobeint sistemàticament les resolucions dels tribunals, especialment del Tribunal constitucional, i incitant els ciutadans a la mobilització pública i tumultuària a favor del referèndum il·legal convocat per al dia 1 d'octubre de 2017 i en contra de les actuacions ordenades per impedir-ho, sense que puguem ignorar que la celebració d'aquest referèndum constituïa un pas fonamental en la referida estratègia", ressalten els magistrats. Expliquen que "es tracta d'un gravíssim desafiament a les regles de l'estat de dret, provocant una situació d'inestabilitat política, social i econòmica amb la pretensió última d'aconseguir la independència de Catalunya; per aconseguir aquests objectius no importava provocar una profunda fractura de la societat i un greu deteriorament de la situació econòmica, amb gravíssimes conseqüències per a l'interès general". No es tracta, com afirmen els recurrents, aclareix la Sala, "que la finalitat de l'autor determini la competència, sinó que concorren una sèrie d'elements objectius i subjectius que permeten considerar que les conductes investigades constitueixen una ofensa contra la forma de govern, susceptible de lesionar béns jurídics que van més enllà del mer ordre públic, o com reconeix un dels recurrents en el seu escrit, atenent "al potencial lesiu de la conducta des del punt de vista objectiu". "Precisament per això, quan el ministeri fiscal interposa denúncies a finals de l'any 2015 per delictes de rebel·lió o de sedició contra determinats ajuntaments de Catalunya, ni els jutjats centrals als que va correspondre el coneixement d'aquestes denúncies, ni la Secció Tercera, que va conèixer per via recurs, va qüestionar la competència, acceptant sense cap objecció, tant la competència del jutjat per al coneixement dels fets, com la de la mateixa Sala, separant-se així de manera implícita del criteri adoptat en la interlocutòria dictada pel Ple de la Sala de data 2 de desembre de 2008, en un supòsit que remetia a un moment històric molt diferent, com era la rebel·lió militar de 1936, que va donar lloc a l'inici de la guerra civil", expliquen els magistrats. Vot particular i defenses La interlocutòria compta amb el vot particular del magistrat José Ricardo de Prada en el qual entén que la instructora de l'Audiència Nacional havia d'inhibir-se a favor del jutjat ordinari competent del territori on es van produir els fets davant la seva "manifesta falta de competència". Adverteix aquest magistrat que "delictes com ara l'alçament públic amb la finalitat de derogar, suspendre o modificar totalment la Constitució, declarar la independència d'una part del territori nacional o sostreure la nació o part d'ella mai han estat delictes contra la forma de govern, de manera que mai han estat competència de l'Audiència Nacional, per no trobar-se dins dels supòsits que preveu l'article 65 de la LOPJ, ni ho poden ser ara per la mateixa raó". En dues interlocutòries més, la Sala rebutja els recursos presentats contra diverses diligències acordades per la jutgessa Lamela, entre elles la petició a diferents organismes perquè facilitessin totes les informacions i dades que estiguin en els seus arxius bancaris o societats de la seva corporació vinculats amb l'ANC i Òmnium Cultural. La sala considera que conèixer la situació comptable de les entitats no vulnera el seu dret de defensa, sinó que serveix per investigar els fets imputats a Cuixart i Sànchez, a més de servir per una possible responsabilitat civil. Aquestes actuacions també compten amb el vot particular del magistrat José Ricardo de Prada, remetent-se al vot emès en els recursos sobre la competència. Les defenses de Cuixart i Sànchez van argumentar durant la vista celebrada divendres passat que la situació política a Catalunya ha canviat, amb la declaració unilateral d'independència al Parlament i la posterior activació de l'article 155. El lletrat de Sànchez Jordi Pina, ha explicar que amb la nova situació política, produïda mentre el seu client es trobava a presó, "no es pot mantenir la tesi que pot realitzar determinades actuacions de reiteració delictiva". La fiscalia es va oposar als arguments esgrimits per les defenses.  En el seu recurs, l'advocat de Sànchez va criticar la magistrada per fer una "interpretació extravagant" de la llei per empresonar el seu client, tot indicant que no tenia competències per investigar-lo per sedició i considerant "exagerats" els arguments per ingressar-lo preventivament a presó. Pina argumentava que no hi ha risc de fuga perquè el seu client ha respost a totes les crides que se li han fet des de la justícia.  Pel que fa a la defensa de Cuixart, la seva advocada Marina Roig, va aportar material videogràfic del 20 de setembre que confirmaria que durant la concentració al Departament d'Economia els dos 'Jordis' van fer "crides a la mobilització pacífica" en tot moment i que van "mediar" per aconseguir que la Guàrdia Civil sortís de la Conselleria. La lletrada considera no justificat el risc de fuga de Cuixart, perquè té feina i domicili conegut", i assegura que la jutgessa "no pot al·legar" risc de destrucció de proves perquè el fiscal no ho va fer en la seva demanda ni tampoc de reiterar el delicte perquè la jutgessa "no concreta a què es refereix".

Summary: L'Audiència Nacional diu que és competent per investigar Sànchez i Cuixart per sedició i rebel·lió


Ciutadans considera "una nova oportunitat perduda" que l'Ajuntament de Barcelona hagi decidit no autoritzar la instal·lació de la iniciativa cultural coneguda com a Hermitage al port. La presidenta del grup municipal, Luz Guilarte, ha lamentat que els "prejudicis ideològics" del govern d'Ada Colau "impediran" la instal·lació d'un museu que "hauria atret turisme de qualitat" i hauria "reforçat" sectors "clau com el científic, l'universitari i el cultural". Guilarte ha lamentat la decisió de Colau i ha augurat que l'oportunitat que, al seu parer, deixa perdre Barcelona "de ben segur l'aprofitaran altres ciutats". L'equip de Colau ha decidit aturar el projecte després que quatre informes tècnics hagin desaconsellat instal·lar-lo al port.

Summary: C's considera "una nova oportunitat perduda" que l'Ajuntament de Barcelona no autoritzi l'Hermitage


Els eurodiputats de Junts Carles Puigdemont i Toni Comín defensen una reforma electoral i la creació d'un codi penal comú a la Unió Europea en la seva carta de presentació a la resta d'eurodiputats. Tots dos aposten per canviar la llei electoral europea com a prioritat política per evitar "experiències" com les que han viscut i també advocar per un codi penal unificat al bloc europeu per "evitar que un estat membre consideri delicte el que en un altre estat no ho és", en referència a la sedició del cas de l'1-O. En la missiva, els dos independentistes acusen la judicatura espanyola de tenir "una agenda política pròpia" amb "reminiscències del franquisme". "És la judicatura la que està interferint en l'activitat política condicionant-la a partir de la seva pròpia agenda i visió retrògrada de com hauria de ser Espanya", critiquen. Dret a l'autodeterminació Puigdemont i Comín asseguren que "com a representants d'una minoria nacional a Espanya" li donaran "veu" i reivindicaran el seu dret a l'autodeterminació. "Els catalans tenen dret a decidir sobre el seu propi futur igual que el poble escocès", reivindiquen, defensant l'organització del referèndum de l'1-O. D'altra banda, tots dos prometen que "ajudaran a consolidar una Europa forta democràtica i unida".

Summary: Puigdemont i Comín defensen una reforma electoral i un codi penal comú a la UE en una carta de presentació


El conseller de Territori i Sostenibilitat lamenta la continuïtat de García Tejerina, amb qui diu que “no hi ha diàleg” ACN Barcelona.-El conseller de Territori i Sostenibilitat, Josep Rull, ha afirmat aquest divendres que té “esperança” en el nou ministre de Foment, Iñigo de la Serna, de qui ha dit que és un home “dialogant, solvent i seriós amb el qual hi podem fer coses”. Rull ha avisat, però, que hi haurà un “primer element que mostrarà les credencials” i és “què farà amb Adif”. “Serà la prova del cotó”, ha afegit Rull en declaracions als mitjans. En aquest sentit, el conseller ha comentat que caldrà veure quina organització fa De la Serna amb el seu ministeri i si pren “decisions molt dràstiques” amb els actuals responsables de l’ens gestor d’infraestructures ferroviàries. En canvi, sobre la ministra d’Agricultura, Isabel Garcia-Tejerina, amb qui té interlocució en temes de medi ambient, ha comentat que és una “mala notícia per a Catalunya” que continuï al càrrec i ha lamentat que amb ella “no hi ha diàleg”.  Rull també ha explicat que enviarà una carta al nou ministre de Foment per recordar-li els “temes pendents”, com el Corredor del Mediterrani, Rodalies i la xarxa estatal de carreteres.

Summary: Rull diu que té “esperança” amb el nou ministre de Foment però avisa que la “prova del cotó” serà el què faci amb Adif


La circulació de trens entre les estacions de Figaró i Sant Martí de Centelles (Osona) està tallada en els dos sentits de la marxa per un despreniment de pedres. Segons ha informat Renfe, la incidència s'ha produït cap a un quart de dues del migdia d'aquest divendres, quan un comboi que havia sortit de la Tor de Querol a les 10.48 hores i que havia d'arribar a l'Hospitalet de Llobregat a les 14.02 s'ha trobat les roques al mig de la via. La companyia ferroviària ha detallat que està gestionant un servei alternatiu per carretera i preveu que s'acumularan uns 45 minuts de retards a la línia R3.

Summary: Interrompuda la circulació de trens entre les estacions de Figaró i Sant Martí de Centelles per un despreniment de pedres


La patronal PIMEC ha expressat el seu suport a la candidatura Pirineus-Barcelona als Jocs Olímpics i Paralímpics d'Hivern 2030. El Comitè Executiu de l'organització ha considerat en un comunicat que  l'esdeveniment és "una oportunitat per a Catalunya en sentit econòmic, empresarial i de projecció a l'exterior". Ha afegit que la candidatura "s'ajusta" als criteris del Comitè Olímpic Internacional i ha defensat que "compleix amb tots els requisits geogràfics, tècnics, conjunturals i logístics per a l'organització i el desenvolupament exitós" d'aquest esdeveniment esportiu.

Summary: PIMEC dona suport a la candidatura Pirineus-Barcelona als Jocs Olímpics i Paralímpics d'Hivern 2030


El Govern col·laborarà amb el Centre Interrégional de Développement de l’Occitan (CIRDÒC) per la itinerància de l’exposició 'Festes del foc als Pirineus', produïda pel Departament de Cultura. Aquesta col·laboració es materialitzarà a través d’un conveni que el Govern ha aprovat que signi el Departament de Cultura i el CIRDÒC, organisme amb seu a la localitat de Besiers, al Llenguadoc-Rosselló, al departament francès de l’Erau. El conveni permetrà que el CIRDÒC pugui acollir temporalment l’exposició a l’edifici de la seva seu central fins al 20 de juny. Aquesta exposició explica de forma gràfica i amena la festa, generalment denominada amb el nom de “falles”, que consisteix a baixar des de les muntanyes fins a la plaça del poble unes torxes o falles, enceses amb un foc vital i renovador,  que culminen en una foguera a l’entorn d’un arbre de foc. En data 1 de desembre de 2015, la UNESCO va declarar Patrimoni Cultural Immaterial de la Humanitat aquesta tradició d’origen ancestral, fet que no només suposa el màxim reconeixement, sinó que també assegura la salvaguarda de la tradició i la seva projecció futura.

Summary: El Govern col·laborarà amb el CIRDÒC per la itinerància de l’exposició 'Festes del foc als Pirineus'


Unió de Pagesos ha demanat als ministres d'Agricultura i Sanitat que resolguin de forma "urgent i efectiva" aquelles situacions "no cobertes adequadament" per la normativa establerta arran de la declaració de l'estat d'alarma. El sindicat assegura que el trasllat a les finques i granges dels treballadors "es fa inviable en molts casos", atès que una gran part dels treballadors no disposen de vehicle propi o ni tan sols del permís de conduir. Això "impedeix desplaçar els treballadors per part de la mateixa pagesia", al només poder circular una persona per vehicle, i també davant la manca d'alternatives de transport públic per arribar a les finques i granges, una situació que, segons UP, "posa en risc la garantia de l'abastiment alimentari". D'altra banda, l'organització agrària assenyala que el Reial Decret 463/2020 per garantir l'abastiment alimentari només recull que "quan sigui precís, com a corredors sanitaris", es permeti l'entrada i sortida de matèries primeres i productes elaborats amb destí o procedents de les explotacions agràries. Segons Unió de Pagesos, això suposa la garantia del subministrament d'inputs (fertilitzants, productes fitosanitaris, llavors i plantes, productes veterinaris, pinsos, entre altres) imprescindibles per portar a terme el correcte desenvolupament de la producció a les finques i granges de productes agropecuaris.   No obstant, el sindicat recorda a l'Estat que, per al correcte desenvolupament de la producció a les finques i granges de productes agropecuaris, també són imprescindibles l'accés a recanvis o reparacions per a la maquinària o les instal·lacions, així com l'assistència tècnica, els serveis per complir amb totes les obligacions productives i de seguretat alimentària, ja que "aquestes necessitats no queden cobertes adequadament en el Reial Decret 463/2020, al no entrar a la categoria d'inputs ni desplaçament al lloc de treball si és la mateixa pagesia la que porta la maquinària als mecànics o va a buscar els recanvis".   Per superar aquests buits de la normativa vigent, que poden suposar la paralització de les tasques per garantir l'abastiment alimentari a les explotacions afectades, Unió de Pagesos proposa que l'autoritat competent de Sanitat promulgui les normes o instruccions per garantir al sector agropecuari que, per situacions de necessitat o causa justificada i respectant les mesures sanitàries que es dictin, quedin autoritzades totes les activitats i subministraments necessaris per garantir de forma efectiva i real el procés productiu.

Summary: Unió de Pagesos exigeix a les autoritats que garanteixin de forma "efectiva i real" la producció agropecuària


El Primavera Sound s'ha vist forçat a canviar de dates per la crisi del coronavirus i se celebrarà a finals d'agost. Inicialment previst del 3 al 7 de juny, l'emblemàtic certamen barceloní es trasllada del 26 al 30 d'agost al Parc del Fòrum. "Ens veiem forçats a posposar la pròxima edició del Primavera Sound per causes de força major conegudes per tothom. La nostra absoluta prioritat sempre ha estat la de garantir la seguretat del nostre públic, els artistes i de totes les persones involucrades en el festival", ha comentat l'organització. Les entrades ja adquirides pel assistents seguiran essent vàlides per al nou calendari, segons Primavera Sound, que enguany comptava amb un cartell encapçalat per Massive Attack i Lana del Rey. "Hi ha coses que només passen una vegada a la vida. L'actual crisi sanitària global de la covid-19 és, per desgràcia, una d'elles", comença el comunicat fet públic aquest dissabte per l'organització del Primavera Sound. "Davant aquest escenari tan canviant i davant les restriccions imposades per les autoritats a la celebració d'espectacles públics i a la lliure circulació de persones –dificultant i impossibilitant en moltes ocasions la participació dels artistes anunciats- ens veiem forçats a posposar la propera edició del Primavera Sound", assenyalen des del certamen musical, en una decisió consensuada amb la Generalitat i els ajuntaments de Barcelona i Sant Adrià de Besòs.  "Ens sentim en l'obligació i la responsabilitat de contribuir en la mesura que podem a la supervivència de l'escena de la música en directe", han assegurat des del Primavera Sound, que lamenta la situació "absolutament inèdita" que ha d'afrontar el sector cultural, la indústria musical i els seus agents: artistes i equips, agències, promotors, sales, festivals, muntadors, equips tècnics i de producció, personal de barres, neteja i seguretat, i un llarg etcètera. "Amb els patrocinadors, farem servir tots els nostres millors esforços perquè el canvi de dates alteri el mínim possible la programació del festival", han precisat des del Primavera Sound, que en la seva 20a edició havia d'acollir 211 artistes de fins a 35 nacionalitats.  Massive Attack, Lana del Rey, The National, The Strokes i Tyler, The Creator eren alguns dels caps de cartell del Primavera Sound 2020, també amb altres artistes destacats per celebrar el seu 20è aniversari com Pavement, Beck, Iggy Pop, C. Tangana, The Jesus and May Chain, Manel o Maria del Mar Bonet. "Quan s'acabi l'estat d'alarma, ampliarem la informació i es reactivarà la venda d'entrades. Superarem tot això junts. Us esperem al Parc del Fòrum a finals d'agost. Primavera a l'estiu, per una vegada a la vida", ha conclòs el Primavera Sound.

Summary: El Primavera Sound canvia de dates per la crisi del coronavirus i se celebrarà a finals d'agost


El jutge havia fixat per aquest dimecres –per segona vegada- el judici contra un conductor que està acusat de provocar un accident mortal l'any 2012 en un revolt perillós de la C-55, a l'alçada de Castellbell i el Vilar (Bages). La fiscalia li demana tres anys de presó. Amb tot, el judici s'ha hagut de tornar a suspendre, en aquesta ocasió per una indisposició de l'advocat que defensa l'acusat. A més, l'acusació particular tampoc ha comparegut al judici ni tampoc un dels pèrits. Amb tot, la fiscalia ha proposat a l'home una rebaixa de la pena a canvi d'acceptar la condemna –tal com ja va fer a la vista de conformitat-, però l'acusat ha dit que "tot el que sigui que jo sigui culpable no ho acceptaré". D'aquesta manera, el jutjat ha assenyalat el judici pel dia 11 d'octubre. L'accident va tenir lloc la nit de l'1 de febrer del 2012 a Castellbell i el Vilar. Malgrat que el paviment estava moll per la pluja que havia anat caient durant tot el vespre, la fiscalia apunta que la calçada de la carretera es trobava en bon estat de conservació i s'aconsellava una disminució de la velocitat degut a les circumstàncies meteorològiques. En el seu escrit, el ministeri considera que l'home conduïa a una "velocitat excessiva inadequada", va perdre el control del vehicle, va derrapar i va envair el carril contrari xocant contra un vehicle que circulava en sentit contrari. A causa del fort impacte, aquest segon cotxe va rodar sobre el seu eix fins que va col·lidir amb un tercer vehicle.  L'acusat va resultar ferit molt greu i va ser evacuat a l'hospital Vall d'Hebron de Barcelona. El copilot va morir per un politraumatisme toràcic sever, mentre que els ocupants dels altres dos cotxes, entre els quals hi havia un nen de 4 anys, van resultar ferits lleus.  Degut a la gravetat de l'accident, els Mossos d'Esquadra no van practicar les proves d'alcoholèmia al conductor en el mateix moment, però els metges sí li van fer extraccions de sang en el moment de l'ingrés amb finalitat terapèutica. L'endemà, el Jutjat d'Instrucció número 3 de Manresa va ordenar que s'enviés una mostra a l'Institut de Medicina Legal per detectar la possible presència d'alcohol. El resultat de l'anàlisi va donar positiu, amb una taxa de 0,55 grams per litre en sang (equivalent a 0,27 mil·ligrams per litre d'aire aspirat), mentre que el màxim permès és de 0,50 grams en sang i de 0,25 mil·ligrams per litre d'aire aspirat.

Summary: El conductor begut acusat d'un accident mortal a la C-55 reitera la seva innocència i se suspèn el judici per segon cop


Els Mossos d'Esquadra i la Guàrdia Urbana de Barcelona han detingut una persona en l'operatiu antidroga que han portat a terme aquest dijous per desmantellar un pis del barri del Raval. En aquesta actuació, que s'ha iniciat pels volts de les deu del matí en un pis situat al carrer Sant Climent, els agents han intervingut diferents quantitats de droga preparada per ser venuda així com els estris necessaris per a manipular-la. En el moment de l'entrada, els agents han localitzat a dins del pis deu persones consumidores de droga. El pis ha estat retornat al seu propietari legítim. D'altra banda, aquest dimecres a última hora de la tarda, els agents van realitzar un altre operatiu conjunt per desmantellar un altre narcopis, on hi van localitzar diferents dosis de cocaïna, heroïna i material per adulterar droga, així com diferents estris per al seu tractament. (En aquesta actualització s'ha afegit el nombre de detinguts i els detalls d'una altra operació realitzada aquest dimecres) En l'operatiu, els agents van detenir una persona. Així mateix, en el moment de l'entrada els agents van identificar onze consumidors a l'interior. En aquest cas l'habitatge també va ha estat entregat al seu propietari.   Aquest 2018 els Mossos d’Esquadra i la Guàrdia Urbana de Barcelona han realitzat un total de 34 entrades en pisos i locals en matèria de salut pública i 46 detencions al barri del Raval. Els dos cossos policials mantindran els dispositius de seguretat i les investigacions obertes relatives al tràfic de drogues, segons han indicat els Mossos.

Summary: ACTUALIZACIÓ:Dos detinguts en dues noves operacions policials en narcopisos del Raval


Les cassoles han tornat a sonar a les deu en punt per segona nit consecutiva a diferents punts de Catalunya com a mostra de protesta ciutadana per les detencions que la Guàrdia Civil va practicar ahir a l'entorn del referèndum de l'1 d'octubre. Entre els 14 detinguts hi havia alts càrrecs del govern com el secretari d'Hisenda de la Generalitat, Lluís Salvadó, o el secretari general de Vicepresidència, Josep Maria Jové. La cassolada s'ha convocat novament a través de les xarxes socials, i durant un quart d'hora han sonat pels balcons i les finestres de diverses ciutats. A Barcelona s'hi han sumat els concentrats davant del Tribunal Superior de Justícia de Catalunya i els de davant de la caserna de la Guàrdia Civil de la Travessera de Gràcia.

Summary: Nova cassolada contra les detencions de la Guàrdia Civil a l'entorn de l'1-O


Les obres de rehabilitació del mercat municipal d'Amposta ja estan en marxa. Després de tancar-lo deu dies per ubicar la gran estructura que permetrà fer els treballs mentre continua l'activitat comercial, el mercat va reobrir el passat dissabte i mantenia una activitat frenètica i habitual, aquest dimarts, amb els comerciants de la vintena de parades i els clients trafegant entre bastides. En aquesta primera fase es preveu reparar el sostre i se n'ha instal·lat un de fals, de ferro, per no ocasionar molèsties. També s'arranjaran alguns dels vitralls que estan danyats i es millorarà l'accessibilitat a l'edifici i als lavabos. La inversió prevista és de gairebé 500.000 euros. La meitat es pagarà des del Pla d'Acció Municipal de la Diputació de Tarragona i també es rebran 80.000 euros del Departament de Cultura perquè el mercat municipal és un Bé Cultural d'Interès Local (BCIL).

Summary: Comença la rehabilitació del mercat municipal d'Amposta amb un superestructura que permet mantenir-hi l'activitat


L’extresorer de CDC Andreu Viloca ha quedat en llibertat després de ser detingut en el marc de l’operació Pica i ha sortit de la comandància de la Guàrdia Civil de Tarragona poc abans de les set de la tarda. Viloca s’ha acollit al seu dret de no declarar, segons ha indicat la seva advocada, Judit Gené. Al matí, la lletrada s’havia queixat que les detencions de Viloca i l’exdirigent de CDC Francesc Sánchez -també posat en llibertat poc abans de les dues del migdia- havien estat “injustificades”. D’altra banda, Josep Manel Bassols i Sergio Lerma també han quedat en llibertat, segons han manifestat els seus advocats.  L’empresari Josep Manel Bassols, delegat de la constructora Oproler a Catalunya, també ha quedat en llibertat després de prestar declaració a la comandància de la Guàrdia Civil de Tarragona. Tot i això, a les set de la tarda encara no se l’havia vist abandonant les dependències policials. Bassols, detingut aquest dijous en l’operació Pika, ha respost totes les preguntes que li han formulat perquè “no té res a ocultar” i ha dit que sempre ha actuat “dins la més estricta normalitat i legalitat”, segons ha assenyalat el seu advocat, Carles Monguilod.  Segons el lletrat, la detenció “era absolutament innecessària” perquè Bassols -que ja havia estat detingut en el mateix cas del 3% per les operacions Petrum i Térmyca- sempre s’ha mostrat “col·laborador”, ja estava personat en la causa i havia demanat declarar voluntàriament.  En aquest cas, segons Monguilod, les entrades i registres estaven relacionades amb unes obres molt concretes al Passeig del Mirador, a la carretera de les Aigües de Barcelona. Tot i això, l’advocat ha apuntat que els agents han fet preguntes genèriques sobre diverses obres que s’estan investigant dins l’operació Pika.  El també exalcalde d’Anglès per CiU ha quedat en llibertat i serà citat properament a declarar al jutjat d’instrucció número 1 del Vendrell. El seu advocat ha explicat que no s’ha acordat cap mesura cautelar i que Bassols està investigat dins la causa de forma genèrica per diversos delictes, com ara pertinença a organització criminal, suborn i tràfic d’influències, entre d’altres.  Per la seva banda, José María Fuster Fabra, advocat de Sergio Lerma -delegat d’Oproler a Madrid-, ha explicat que el seu client també ha quedat en llibertat . Tot i això, el lletrat ha declinat concretar si Lerma havia declarat o no.  El jutge denega un ‘habeas corpus’ Durant el matí, l’exconseller delegat de Copisa, Xavier Tauler, ha sol·licitat un ‘habeas corpus’, un procediment judicial que es pot invocar quan es creu que s’ha produït una detenció incorrecta. Tauler ha estat traslladat davant del jutge de guàrdia de Tarragona, però el magistrat ha rebutjat la petició.  Després de Bassols hauria comparegut davant els agents l’empresari berguedà Fèlix Pasquina. Els altres arrestats pendents de declarar durant aquest divendres a la tarda són el delegat a Madrid de l’empresa Oproler, Sergio Lerma; l’extinent d’alcalde de Barcelona Antoni Vives; l’exconseller delegat de Copisa, Xavier Tauler, i l’exdirector general d’Infraestructures.cat, Josep Antoni Rosell. Els fiscals anticorrupció José Grinda i Fernando Bermejo assisteixen als interrogatoris, segons han manifestat diversos advocats. Està previst que, un cop practicada la diligència, acordin si deixen els detinguts en llibertat o queden a disposició del jutjat d’instrucció número 1 del Vendrell, que instrueix el cas del 3%.

Summary: Andreu Viloca surt en llibertat després de ser detingut per l’operacio Pika


La sala El Sielu de Manresa ha obert les portes aquest dissabte per acollir una de les estrenes més esperades de la programació de la Fira Mediterrània, la presentació del disc 'Càntut: Cançons i músiques dels avis' (Bankrobber), de Carles Belda i Sanjosex. Davant de més de 200 persones i amb les entrades exhaurides, els dos músics han pujat dalt de l'escenari acompanyats per la violonista Coloma Bertran i el músic Jordi Casadesús. De les més de mil cançons que recull el cançoner digital cantut.cat, els artistes han realitzat un treball de revisió d'una quinzena de temes i els han portat a una nova dimensió, entre la tradició i l'avantguarda. Carles Belda ha explicat a l'ACN que es tracta d'una aposta "sincera i franca" que presenten davant del públic amb seguretat. El músic ha destacat que han realitzat un treball "sense prejudicis" de cap tipus i que han intentat ser "fidels" a la cançó. Un cop el projecte s'ha estrenat a Manresa, l'espectacle es presentarà al Festival Càntut de Cassà de la Selva, del 18 al 20 de novembre, i al Connexions de Barcelona. L’ànima de Sanjosex, Carles Sanjosé, i l’acordionista de Pomada, Mesclat o el conjunt Badabadoc, Carles Belda, han treballat junts per primera vegada amb el cant de tradició oral de les comarques gironines com a nexe d'unió. La seva complicitat denota que han gaudit amb el projecte i que s'han entès d'allò més bé. Originàriament, 'Càntut' és una iniciativa que va néixer l'any 2012 de la mà del banyolí Albert Massip amb la voluntat de recollir i difondre la música popular i tradicional que recordava la gent més gran de les comarques gironines. Ara, el web cantut.cat ja allotja més d'un miler d'enregistraments a partir de 125 cantadors i sonadors d'instruments d'una cinquantena de poblacions d'arreu de les comarques gironines. Carles Belda ha explicat que la voluntat des del principi ha estat "fer-se seves les cançons". Així, "tot i que estàs seguint un senyal antic, inevitablement tu el portes cap a un altre lloc", ha explicat. Per la seva banda, Carles Sanjosé ha destacat que han intentat respectar l'"essència" de cada cançó i, llavors, mantenint una base d'acordió, guitarra clàssica i violí, el músic Jordi Casadesús "li ha donat tota una estètica i una sonoritat que fa que les cançons tinguin un caire modern i proper que li acaba de donar la qualitat que necessiten", ha explicat.  Belda estava més familiaritzar amb la cançó tradicional i popular, però Sanjosé no. Per això, el líder de Sanjosex es va arribar a escoltar fins a dues vegades el repertori sencer del web. A partir d'aquí, van fer una selecció i van anar dibuixant un paisatge sonor gràcies al qual després van seleccionar quinze cançons. "Hem fet una tria des d'una visió molt instintiva, que la primera impressió d'una cançó ens donés ganes de treballar", ha explicat Carles Sanjosé. Al disc, com al repertori, la temàtica de les cançons és molt variada i va des de la litúrgia fins a les cançons de taverna, passant per cantarelles infantils i cançons i músiques de ball. En el disc es poden trobar temes com Serrallonga, el Pomeró, Santa Quitèria o Divino, "totes hi són perquè els hem trobat alguna gràcia", ha explicat Belda. En el cas de Sanjosex, la seva besàvia era d'Ullastret i participava en un cor femení quan anava a missa. El músic ha explicat que quan la seva mare va escoltar la cançó dels '12 lladres' va dir que semblava que hagués sentit la seva àvia. "Aquest va ser un moment molt bonic", ha destacat Sanjosé. 'Càntut' s'ha proclamat guanyador de la primera edició del Premi Teresa Rebull, un guardó impulsat per la Fira Mediterrània i el Departament de Cultura, a la millor producció musical en cultura popular i tradicional. El disc sortirà a la venda el proper 21 d'octubre.

Summary: La cançó tradicional de les comarques gironines reneix amb nous sons de la mà de Carles Belda i Sanjosex


El decret de les clàusules sol que el Consell de Ministres ha aprovat aquest divendres no estableix un règim de mesures sancionadores contra les entitats bancàries que incompleixin els seus requisits, i paral·lelament deixa oberta la porta a la possibilitat que els bancs no contestin les peticions o rebutgin les que consideren inadequades sense oferir cap valoració econòmica als clients. El criteri dependrà de si la pròpia banca considera, o no, que la clàusula aplicada era, o no, transparent, i el consumidor tindrà igualment oberta la possibilitat d'acudir a la Justícia. Diverses entitats com el Banc de Sabadell ja han avançat que consideren que les seves clàusules sol són vàlides i no estan afectades per la resolució del Tribunal Suprem. Malgrat rebutjar les peticions, els bancs estaran obligats a justificar aquesta decisió per escrit, fet que pot servir per portar el cas als tribunals.  El decret té caràcter retroactiu i podria afectar els contractes hipotecaris vençuts en un termini màxim de 15 anys, segons consta al Codi Civil, malgrat que les mateixes fonts apunten que aquest criteri dependrà de cada cas i de la jurisprudència que es produeixi els pròxims mesos.  El document que es publicarà al Butlletí Oficial de l'Estat (BOE) els pròxims dies també estableix l'obligació dels bancs a fer comunicacions genèriques sobre els mecanismes que han de desplegar per tornar els diners cobrats indegudament. Amb tot, no concreta si s'han de posar en contacte directe amb cada client afectat pel cobrament indegut de les seves clàusules sol, i permet d'aquesta manera que aquesta comunicació es limiti a les figures que consten al text, és a dir a un web i comunicació a les seus de les entitats.  Segons el Ministeri el decret "estableix instruments generals, però no formes específiques per comunicar als clients que tenen una clàusula sol i que està a la seva disposició un mecanisme per tramitar la devolució dels diners que ha pagat indegudament". Amb tot, admet que la comissió de seguiment que es crearà per controlar tot el procés no tindrà capacitat sancionadora. La seva tasca es limitarà a fer funcions de seguiment i control de les actuacions, i emetre si cal informes semestrals.  El Ministeri assegura que actua en aquesta direcció perquè no pot regular via decret els acords assolits entre els bancs i els seus clients. "El decret llei incideix en qüestions jurídiques entre particulars, i per tant no es poden posar solucions obligatòries que tinguin efecte sobre contractes vigents". El document tampoc no estableix quines són, i quines no, les clàusules sol considerades il·lícites, perquè "aquesta és una qüestió d'apreciació entre les parts".  El Ministeri d'Economia considera que aquest és un mecanisme "garantista" cap als clients d'entitat bancàries, que disposaran d'un termini de 15 dies per decidir si accepten, o no, les propostes que els puguin fer les entitats bancàries.  D'aquesta manera, el mecanisme s'activarà quan una entitat rebi una petició d'un dels seus clients, que haurà de presentar una sol·licitud. Quan ho faci, l'entitat analitzarà i prendrà una decisió sobre si –segons el seu criteri- el client té dret o no a recuperar els diners.  Si creu que li ha de retornar, haurà de fer una valoració de la quantitat i l'haurà de reintegrar en un termini de tres mesos, mentre que si considera que el client no té raó i que la seva clàusula és transparent, haurà d'explicar les raons perquè ho creu així. En tot cas, els clients sempre tenen oberta la possibilitat d'acudir a la justícia ordinària.

Summary: El decret de les clàusules sol permet que els bancs no es pronunciïn o rebutgin peticions sense oferir valoracions


El Butlletí Oficial de l'Estat (BOE) ja publica les mesures anunciades divendres pel president del govern espanyol, Mariano Rajoy, en aplicació de l'article 155 de la Constitució. Entre elles, figura que el propi Rajoy assumeix les funcions i competències que corresponen al president de la Generalitat. Ara bé, posteriorment afegeix que el president espanyol delega aquestes funcions en la seva vicepresidenta i ministra per a les Administracions Territorial, Soraya Sáenz de Santamaría. Així mateix, es concreta que Sáenz de Santamaría assumeix el control de la Vicepresidència de la Generalitat i que el Consell de Ministres s'ocuparà de les funcions del Consell Executiu. Els ministres passen a ser els titulars dels diferents departaments de la Generalitat després del cessament de tots els consellers.

Summary: El BOE publica que Rajoy assumeix les funcions del president de la Generalitat i les delega en Sáenz de Santamaría


El temporal d'aquesta matinada ha portat la neu a gairebé totes les cotes de l'Alt Urgell. La part més afectada ha estat el nord de la comarca on s'han acumulat fins a cinc centímetres en cotes baixes. La capital de comarca, la Seu d'Urgell, s'ha llevat amb una intensa nevada que ha anat afluixant al llarg del matí. L'afectació més important ha estat a les línies de transport escolar que no han pogut accedir a les poblacions més altes. Així s'han hagut de suspendre sis línies de transport escolar i ha obligat a funcionar parcialment unes altres quatre. Les línies suspeses han estat les d'Estamariu, Bescaran, Argestugues, Calbiyà i Tuixén direcció la Seu. Les afectades parcialment han estat la línia entre Castellbó i la Seu que ha arribat fins a Aravell; A la Cerdanya s'ha vist afectada la de Lles de Cerdanya que ha arribat a Martinet; la de Prullans que no ha pogut passar del càmping; i la de Civís que ha arribat fins a la Farga. La nevada caiguda aquesta matinada a la Seu d'Urgell no ha causat majors complicacions de circulació que l'afectació al transport escolar. La neu ha obligat a circular amb cadenes pel port del Cantó on el trànsit de màquines llevaneus ha estat constant. Una altra via de circulació que ha presentat certes dificultats ha estat l'N-145 d'accés al principat d'Andorra on la nevada és més intensa.

Summary: El temporal porta la neu a cotes baixes de l'Alt Urgell


Pedret avisa que "segurament en altres latituds i altres moments s'hauria considerat una coerció tàcita"  ACN Barcelona.-El portaveu adjunt del PSC al Parlament, Ferran Pedret, vol preguntar al Govern si pretén crear un registre dels funcionaris que no vagin a la manifestació de suport a l'expresident Artur Mas i les exconselleres  Joana Ortega i Irene Rigau, el 6-F, a l'inici del judici pel 9-N. Forma part de la bateria de preguntes al Govern arran de les declaracions de la consellera de Governació, Meritxell Borràs, que va apuntar com a "normal i necessari" que els funcionaris demanessin festa per assistir a la manifestació del 6-F pel judici contra Artur Mas, Irene Rigau i Joana Ortega. També volen saber si s'han donat instruccions per "facilitar" que els funcionaris hi assisteixin o si el departament de Borràs ha preparat un pla de contingència per pal·liar "l'impacte en la normal prestació de servei". O si el Govern pretén "fer invitacions similars" en altres manifestacions polítiques o sindicals. "Segurament en altres latituds i altres moments s'hauria considerat una coerció tàcita", ha avisat.

Summary: El PSC pregunta si el Govern crearà un registre dels funcionaris que no vagin a l'acte de suport a Mas el 6-F


Comparteixen àpat al MNAC amb empresaris de les marques del sector l'endemà que el president català reiterés que posaran sobre la taula una darrera oferta de diàleg  ACN Barcelona.-El president de la Generalitat, Carles Puigdemont, i el cap de l'executiu espanyol, Mariano Rajoy, dinen junts aquest divendres al Museu Nacional d'Art de Catalunya (MNAC) en el dinar inaugural de l'Automobile Barcelona. Puigdemont, l'alcalde accidental de Barcelona, Gerardo Pisarello,  i el president del saló, Enrique Lacalle, han encapçalat la comitiva que ha rebut Rajoy al voltant de dos quarts de 3 al MNAC. Puigdemont i Rajoy han encaixat les mans davant la premsa, cordials i distesos. Just després s'han dirigit a l'interior del Museu on els esperaven representants de les marques que exposaran a l'Automobile fins el 21 de maig. La trobada arriba l'endemà que Puigdemont reiterés que el Govern posarà sobre la taula un darrer intent de pacte pel referèndum.

Summary: Puigdemont i Rajoy dinen junts abans d'inaugurar l'Automobile


Roger Torrent ha ironitzat a través de Twitter que la violència a la qual s'ha referit el Rei era la "policial contra els votants de l'1-O". Felip VI ha afirmat durant l'entrega dels Premis Fundació Princesa de Girona al Palau de Congressos de Barcelona que a Catalunya no tenen "cabuda ni la violència" ni "el menyspreu als drets i llibertats dels altres". A través de Twitter, el president del Parlament de Catalunya ha contestat: "Segur que es refereix a la violència policial contra els votants de l'1-O, la intolerància de l'Estat espanyol davant la voluntat dels catalans i les catalanes de decidir democràticament el seu futur, i l'existència de presos polítics".

Summary: Torrent ironitza que la violència a la qual s'ha referit Felip VI és "la policial contra els votants de l'1-O"


Els Catarres, Mishima i Manu Guix tanquen una edició marcada per l'amenaça de pluja i el canvi d'emplaçament ACN Girona.-La 4a edició del Festivalot ha omplert de música i famílies el parc de la Devesa de Girona aquest cap de setmana. Petits i grans han gaudit amb les moltes activitats que s'han fet, però especialment amb els concerts de l'Auditori. Aquest diumenge Els Catarres han omplert dues vegades les 1.200 localitats de la Sala Montsalvatge. Els d'Aiguafreda han estat els grans protagonistes de la segona jornada del Festivalot, juntament amb Manu Guix i Mishima, que també han fet doble sessió, en aquest cas a la Sala de Cambra. El cantant del grup barceloní, David Carabén, ha explicat que els ha "encantat" participar en el festival, i ha reconegut que el més complicat ha estat "adaptar-se a l'horari" dels més petits. L'amenaça de pluja fa que alguns dels actes previstos aquesta tarda a l'esplanada corrin el perill de cancel·lar-se. L'amenaça de pluja no ha estat un inconvenient per omplir el Parc de la Devesa de pares i fills durant els dos dies del Festivalot. El certamen de música per a famílies, organitzat pels Amics de les Arts comptava aquest any amb un gran al·licient, un nou emplaçament. Al final, l'assistència de grans i petits ha estat "massiva" i fins i tot ha superat les expectatives dels propis organitzadors. "La gent ha respost i ha vingut. Teníem dubtes però la veritat és que ha funcionat molt bé", explica el membre d'Els Amics de les Arts, Joan Enric Barceló. L'espai, de fet, també ha permès "millorar els serveis" pels milers de persones que han passat per l'esplanada de davant de l'Auditori. El guitarra de la banda gironina, Ferran Piqué, ha valorat que la nova localització "millora les possibilitats". "A més hem guanyat ombra que era un dels problemes que volíem resoldre", assenyala. Precisament l'esplanada ha estat un dels aspectes que millor han valorat els visitants. La Cristina Ustrell explica que ha vingut amb tota la família i que el fet que sigui "tan gran" li fa "tot molt més còmode". "És millor per a la mainada i per a nosaltres", conclou. Tot plegat en una 4a edició que, a més de públic, ha augmentat també les activitats. Una vintena de concerts, bona part dels quals de franc. D'aquests, un dels més esperats era el d'El Pot Petit, que es va fer dissabte i que va atraure milers de nens i nenes. Els pares, però, no s'han perdut tampoc els diferents espectacles. Entre els més vistos destaquen Blaumut, Manu Guix o Els Catarres que han omplert dues vegades les 1.200 localitats de la Sala Montsalvatge aquest diumenge. Dos concerts trepidants que han acabat amb tot el públic dret cantant i ballant les cançons del grup d'Aiguafreda (Vallès Oriental). A la mateixa hora que Els Catarres, Mishima omplia la Sala de Cambra. El seu cantant, David Carabén, explica que el que més els ha costat ha estat "adaptar-se a l'horari infantil", i no pas seleccionar un repertori determinat, tenint en compte que tocaven davant desenes de nens i nenes.  "Sempre he pensat que les bones cançons estan adaptades a totes les orelles, tot i que òbviament hi ha llicències en les lletres", ha reblat Carabén. El cantant de Mishima ha reconegut que els ha "agradat molt" tocar al Festivalot i ha revelat que l'única cosa que ha canviat davant el públic d'aquest diumenge ha estat el to. Més grups i més amics Una de les principals característiques que ofereix el nou espai és la possibilitat d'augmentar la programació. Aquest any s'ha fet especialment en la gratuïta. Entre els artistes més destacats s'ha pogut veure Cesk Freixas, nombroses bandes tribut de grans grups com Rolling Stones o Beatles, o un duet inèdit entre Els Amics de les Arts i Jair Domínguez. Els organitzadors s'han mostrat "molt satisfets" de poder comptar amb el cartell d'aquest any. "És fantàstic portar companys amb qui has compartit escenari", ha reblat el teclista d'Els Amics de les Arts, Dani Alegret.

Summary: La 4a edició del Festivalot omple de música i famílies el Parc de la Devesa de Girona


El Departament de Territori i Sostenibilitat farà un estudi per avaluar el risc de despreniments a la C-31 al seu pas pel terme municipal de Sitges, via coneguda com la carretera de les Costes del Garraf. El secretari de Mobilitat, Ricard Font, ha anunciat a l’alcalde de Sitges, Miquel Forns, l’inici d’aquest anàlisi de riscos després que diumenge a la tarda caiguessin dues roques a l’altura del quilòmetre 171 en ple episodi de pluges. L’accident va provocar ferides lleus a dos conductors i desperfectes en dos vehicles. Fonts de Territori i Sostenibilitat han detallat a l’ACN que l’estudi forma part del procediment habitual que se segueix a qualsevol carretera quan hi ha una esllavissada com la de diumenge al Garraf. Es dona la circumstància, però, que just ahir dimarts l’Ajuntament de Sitges havia demanat al Govern que prengués mesures per evitar nous despreniments. Al seu torn, la plataforma No vull pagar C-32 també ha reclamat aquesta setmana a la Generalitat que apliqui els acords pactats el 2014 per tal de millorar la seguretat de la C-31, especialment en episodis de pluja.

Summary: La Generalitat estudiarà els riscos de despreniments de roques a la carretera de les Costes del Garraf


El conseller de Salut, Antoni Comín, assegura que no hi ha cap altre ciutat com Barcelona que tingui "tan bones condicions" per acollir l'Agència Europea del Medicament, que té seu a Londres i en marxarà fruit del Brexit. A mitjan Juliol, Estat i Generalitat van acordar treballar conjuntament perquè Barcelona pugui ser la nova seu de l'estament i el titular de Salut confia que l'actual situació política no faci variar els plans: "No conec les possibilitats de que el govern espanyol ho pugui boicotejar", ha dit en una entrevista a TV3, i afegeix que "la responsabilitat serà d'ells si per raons polítiques acaben frustrant aquesta candidatura". Comín reitera que Barcelona "s'ho mereix" i que el Govern "batallarà" de la ma de l'Ajuntament de la ciutat perquè l'Agència aterri a la capital catalana.

Summary: Comín confia que l'Estat no "boicotegi" la candidatura de Barcelona per acollir l'Agència Europea del Medicament


Els Mossos d'Esquadra han rebut fins aquest dimecres un total de 73 denúncies recollides en 50 procediments de persones que van resultar ferides a les comarques de Lleida durant l'actuació de la policia espanyola i la Guàrdia Civil durant la celebració del referèndum de l'1 d'octubre, segons han informat des dels Mossos. Tot i això, la xifra de denúncies presentades per víctimes de l'actuació policial a la demarcació és major, ja que algunes de les persones que van resultar ferides o lesionades han optat per presentar directament les seves denúncies en jutjats lleidatans.

Summary: Els Mossos reben 73 denúncies a Lleida de víctimes de les actuacions dels cossos de seguretat de l'Estat durant l'1-O


La policia local de Sant Carles de la Ràpita ha interposat una quinzena de denúncies al llarg de la setmana ACN Sant Carles de la Ràpita.-Els ajuntaments de la costa de l'Ebre mantenen i reforcen la vigilància durant els cap de setmana llarg de Pasqua per evitar l'arribada de persones amb segona residència o turistes als seus municipis per frenar l'expansió de la covid-19. És el cas, entre d'altres, de Sant Carles de la Ràpita, on la policia local ha restringit durant tota la setmana l'accés al nucli urbà a un únic punt –l'entrada nord per l'antiga N-340- i ha interposat una quinzena de denúncies per incomplir les condicions per poder circular per la via pública durant l'estat d'alarma. Tot i que molts visitants ja desisteixen d'entrar al poble, els agents vigilaran especialment aquelles persones que es van establir fa dies al municipi o que venen de nuclis veïns. Sant Carles de la Ràpita manté des de fa gairebé una setmana tots els accessos de vehicles tancats a excepció de l'entrada nord per l'antiga N-340, al carrer Sant Josep, on es manté les 24 hores del dia un control de la policia local. Allí s'han posat una desena de les quinze denúncies que els agents han tramitat des d'aquest dilluns, força menús que les 53 entre divendres i diumenge passat.  Per allí hi passen diàriament uns 3.200 vehicles. No són, únicament, dels veïns del poble o dels serveis autoritzats: en alguns casos es tracta de ciutadans de nuclis pròxims, com Alcanar Platja o Poble Nou del Delta, que tenen el nucli com a referència a l'hora de fer les seves compres o sortir en direcció nord. Manel, un dels agents que es troben aturant els vehicles al control reconeixen que han trobat "un parell de casos" de visitants que han intentat arribar al nucli urbà de nit. "Però, en general, la gent s'absté d'entrar", admet. "El problema és la gent que ha pogut venir abans o venir a peu, de llocs com Alcanar Platja. És incontrolable", raona, tot recordant la dificultat que suposa arribar a tots els carrers i camins que connecten amb aquestes zones. De fet, la majoria de les actes fan referència a persones que vulneren les normes de l'estat d'alarma, que surten en grup o queden amb amics. La policia local mantindrà i intensificarà durant tot el cap de setmana les mesures de control d'accés que es van implantar el passat divendres. Hi haurà presència d'agents les 24 hores a l'únic punt d'accés obert. En el cas que no puguin acreditar un motiu que prevegi l'estat d'alarma, se'ls aixecarà denúncia i se'ls farà girar cua. Addicionalment, patrulles de reforç recorreran el nucli urbà per detectar persones amb segones residències que puguin arribar o infraccions de la normativa.

Summary: Els municipis de la costa de l'Ebre redoblen la vigilància per controlar l'accés durant els dies de Pasqua


Els Mossos d'Esquadra han detingut dos homes de nacionalitat francesa de 25 i 28 anys per transportar fins a quatre quilos d'haixix en l'interior d'un vehicle a la ciutat de Figueres. Es tracta d'un operatiu realitzat entre el dijous 12 i divendres 13 de setembre, quan els agents van rebre un avís que dos homes estaven en un hotel de la capital altempordanesa i guardaven una actitud nerviosa i sospitosa. En arribar-hi, els Mossos van decidir identificar-los. En aquell moment van trobar-los les claus d'un turisme que estava aparcat al darrera de l'hotel i el van escorcollar. A l'interior hi havia una bossa negra als peus del copilot amb 94 paquets d'haixix i es calcula que la droga estaria valorada en 6.546 euros. Per això, els Mossos els van detenir per un delicte contra la salut pública. Els fets es remunten al dijous 12 de setembre, quan els Mossos van rebre l'alerta que dos homes que s'allotjaven en un hotel de Figueres tenien una actitud nerviosa i sospitosa. Davant d'això, un operatiu de paisà es va traslladar fins a l'establiment i va vigilar els joves. Van comprovar que estaven vigilant i esperant a algú i per això van decidir identificar-los. Es tracta de dos homes de 25 i 28 anys de nacionalitat francesa. El primer d'ells tenia domicili a Montpeller (França), mentre que el segon se li desconeix el seu lloc de residència. En escorcollar-los, els Mossos van trobar unes claus d'un cotxe, que els arrestats tenien aparcat a la part posterior de l'hotel. La policia va decidir revisar el vehicle i a la part dels peus del copilot van localitzat una bossa de color negra amb quatre quilos d'haixix. La droga estava repartida en 94 paquets diferents i es calcula que podria tenir un valor d'uns 6.546 euros. Per això els Mossos van detenir els dos homes per un delicte contra la salut pública. Els detinguts no tenen antecedents i el dissabte 14 de setembre van passar a disposició judicial al jutjat de guàrdia de Figueres. El magistrat en va decretar la seva llibertat amb càrrecs.

Summary: Detenen dos homes per transportar quatre quilos d'haixix en l'interior d'un turisme a Figueres


L’alcalde de València Joan Ribó ha assegurat aquest dijous que el consistori treballa per dedicar un carrer a Guillem Agulló, jove independentista valencià assassinat l’any 1993 a mans de l’ultradreta.  Així ho ha confirmat en una entrevista a la cadena SER en la qual ha indicat que Agulló “mereix un carrer i ho farem el més aviat possible”.  L’alcalde ha estat preguntat a través del Twitter pels oients de l’emissora, que li han demanat saber quan València dedicarà un carrer a Guillem Agulló. Al respecte, l’alcalde ha assenyalat que en aquests moments el consistori treballa en el canvi del nomenclàtor de la ciutat i que aviat es produiran els primers canvis de nom. Amb tot, ha indicat que vol anar “amb molta cura per no cometre les errades que s’ha comès en altres ciutats” en canviar alguns noms que no es corresponien. Ribó ha assenyalat que en l’actualitat el 80-90% dels carrers estan dedicats a homes i que l’ajuntament vol equilibrar aquest percentatge, amb una major quantitat de carrers dedicats a dones. “Dit això, Guillem Agulló mereix un carrer i ho farem el més aviat possible”, ha conclòs.   L’ajuntament treballa per canviar el nom dels carrers de la ciutat vinculats amb la dictadura franquista. És en el marc d’aquesta substitució que podria introduir el nom de Guillem Agulló.  Moviment contra la intolerància, Acció Cultural del País Valencià i altres associacions en favor de la diversitat i en contra dels crims d’odi varen presentar el passat mes de juny una instància a l’Ajuntament de València adreçada al seu alcalde Joan Ribó perquè dediqui un carrer a Guillem Agulló, jove independentista assassinat l’any 1993 per l’extrema dreta, com a símbol de la memòria de totes les víctimes de crims d’odi.  La iniciativa naixia amb l’objectiu de “reparar la injustícia que sobre Guillem Agulló i altres víctimes dels crims d’odi s’ha patit en aquesta ciutat en els darrers 20 ó 25 anys on s’ha partit una situació d’impunitat de les agressions i la violència feixista”. La instància va ser signada per la Comunitat Israelita de València, la Federació Maranatha d’Associacions Gitanes, el col•lectiu Lambda de lesbianes, gais, bisexuals i transsexuals de València, la Plataforma Ciutadana contra la Islamofòbia, el centre cultural islàmic de València i Ververipén Rroms per la diversitat.

Summary: L’alcalde de València avança que Guillem Agulló mereix un carrer a la ciutat i el tindrà “el més aviat possible”


Un equip internacional liderat per un investigador de l'Institut d'Estudis Espacials de Catalunya (IEEC) i la Universitat Politècnica de Catalunya - BarcelonaTech (UPC) ha mesurat per primera vegada els paràmetres d'una classe d'estrelles molt antigues, en la nostra galàxia, la Via Làctia, i que són conegudes com subnanes fredes. Són estrelles com el Sol, però de massa i radi més petits, que es van formar durant les primeres fases de la Via Làctia i, per tant, contenen informació important sobre la seva estructura i evolució química. El treball s'ha realitzat en col·laboració amb investigadors de la Universitat de Sheffield i els Observatoris Astronòmics Nacionals de l'Acadèmia de Ciències de la Xina i els resultats es publiquen a la revista 'Nature Astronomy'. Quan es va formar la Via Làctia, les primeres estrelles es componien principalment d'hidrogen. En astronomia, els elements més pesats que l'hidrogen i l'heli es consideren metalls i la seva presència en una estrella en determina la metal·licitat. A mesura que va anar passant el temps i les estrelles van anar morint, el contingut d'aquests metalls en la Galàxia i en les noves estrelles que naixien va anar augmentant. Per tant, les estrelles velles tenen una metal·licitat menor que les més joves. "Atès que les estrelles velles poden revelar informació important sobre l'estructura i l'evolució química de la Via Làctia, és essencial que els astrònoms en determinin els seus paràmetres estel·lars més bàsics, com ara la massa i el radi", explica l'investigador de la UPC i de l'IEEC Alberto Rebassa-Mansergas, que ha dirigit l'estudi.  Com que les estrelles velles són febles i relativament rares a les rodalies del Sol, es coneixen poques subnanes fredes en el nostre veïnatge solar. Actualment, s'han estimat els radis de 88 subnans freds i les masses de només sis. Però fins ara no s'havien pogut mesurar amb precisió els valors de la massa i el radi d'un mateix subnan fred, fet que deixava els estudis teòrics sobre aquestes estrelles sense poder-se provar. En el treball, els investigadors han trobat la primera subnana freda en un sistema binari eclipsant, en què dues estrelles s'orbiten mútuament. En aquest cas, es tracta d'una subnana freda i una nana blanca -una nana blanca és el romanent d'una estrella com el nostre Sol-. Els astrònoms anomenen sistemes binaris eclipsants els que, vistos des de la Terra, una de les dues estrelles passa per davant de l'altra.  "Els sistemes binaris eclipsants ofereixen l'oportunitat de mesurar directament les masses i els radis dels dos components amb una precisió sense precedents", afirma Rebassa-Mansergas.   Instrumentació de precisió a Canàries i Xile Els investigadors van poder determinar amb precisió les masses i els radis dels components estel·lars del sistema binari gràcies a l'instrument HiPERCAM, muntat al Gran Telescopio CANARIAS (GTC)  i de 10,4 metres, a La Palma, i l'instrument X-Shooter del telescopi Unit 2, de 8,2 metres, del Very Large Telescope (VLT) d'ESO, a Xile.  Amb aquests valors, juntament amb la temperatura i la lluminositat del subnan fred, també obtingudes a partir de les observacions, els autors van ser capaços de validar, per primera vegada, la relació teòrica entre la massa, el radi, la lluminositat i la temperatura de les estrelles més antigues de la nostra galàxia. Alberto Rebassa-Manserga, astrofísic mallorquí a la UPC, és professor adjunt a l'Escola d'Enginyeria de Telecomunicació i Aeroespacial de Castelldefels (EETAC), investigador del Departament de Física i membre del Grup d'Astronomia i Astrofísica.

Summary: Un estudi liderat per la UPC i l'IEEC determina la massa i el radi d'unes de les estrelles més antigues de la Via Làctia


Els Bombers de la Generalitat han extingit a un quart de sis de la tarda l'incendi que afectava un pis a Terrassa (Vallès Occidental) . El foc s'ha produït poc abans de tres quarts de cinc de la tarda en un primer pis d'un bloc de quatre plantes situat al carrer Xaloc, número 5, i ara els bombers estan revisant tots els pisos de l'edifici i refreden el pis afectat. Els veïns han pogut sortit de l'edifici pel seu propi peu. Segons el SEM, sis persones han quedat intoxicades per fum. Vuit dotacions dels Bombers de la Generalitat i quatre ambulàncies del SEM s'han desplaçat fins al lloc de l'incendi. (En aquesta actualització s'apunta que hi ha hagut sis persones que han quedat intoxicades per fum)

Summary: ACTUALIZACIÓ:Sis intoxicats per fum en l'incendi d'un pis a Terrassa


L'última setmana, els casos de grip han augmentat fins als 111,03 per 100.000 habitants, per sobre del llindar epidèmic, establert aquesta temporada als 110,7 casos. Per tant, l'epidèmia de grip ha començat a Catalunya, i s'ha avançat quatre setmanes respecte les dues darreres temporades. D'aquesta manera es retorna al patró clàssic. Segons el Pla d'Informació de les infeccions respiratòries agudes a Catalunya (PIDIRAC), de  l'Agència de Salut Pública de Catalunya, l'activitat gripal és baixa amb tendència a incrementar-se les properes setmanes. Els casos de grip han augmentat en tots els grups d'edat, especialment en els menors de 15 anys.  Durant l'última setmana també s'han produït dos ingressos hospitalaris greus pel virus de la grip en els hospitals de la xarxa sentinella. Des de l'inici de la temporada, s'han produït 36 ingressos, tots per virus gripal A i amb múltiples factors de risc. La majoria, un 86,2%, no estaven vacunats.  Des del Departament de Salut es recorda que  la major part dels processos virals respiratoris remeten espontàniament, amb pocs dies de durada i amb símptomes d'intensitat lleu o moderada. Habitualment no requereixen atenció sanitària, però si és el cas, cal utilitzar el dispositiu assistencial més adequat. Salut també recalca que la millora manera de protegir-se i evitar la propagació és la vacunació, i el manteniment d'unes bones pràctiques d'higiene, com ara rentar-se les mans de manera regular.

Summary: Comença l'epidèmia de grip a Catalunya


Elias Stemeseder i el piano. Els dos sols damunt el petit escenari de la mítica Jazz Cava. D'aquesta manera ha començat aquest dijous a la nit el 19è Voll-Damm Festival Jazz de Vic i que fins el 14 de maig s'ha proposat omplir la capital d'Osona de jazz d'avantguarda. El concert de Stemeseder ha portat el públic per paisatges sonors de delicat lirisme expressiu, però també per passatges contundents plens d'energia. Entre la quinzena de propostes que s'oferiran durant les dues setmanes de festival, destaca el concert del trompetista noruec Arve Henriksen, únic a l'estat, o el d'Agustí Fernández i Liquid Quartet. El certamen manté l'aposta per apropar el jazz al gran públic i les actuacions es podran veure entre la Jazz Cava, amb entrades que van dels 5 i els 25 euros, i l'Escenari Voll-Damm a la Plaça del Carbó, d'accés gratuït.

Summary: El piano del jove austríac Elias Stemeseder obre el 19è Voll-Damm Festival Jazz de Vic


El president de la Generalitat, Carles Puigdemont, ha finalitzat aquest dimarts a la matinada –hora catalana- el seu pas per Washington, enmig del seu viatge oficial als EUA. Abans de traslladar-se a Nova York, ha volgut fer balanç de les reunions institucionals que ha tingut, després de reunir-se dimarts amb tres congressistes i aquest dimecres amb tres més. Puigdemont marxa de la capital nord-americana enormement satisfet pel que ha pogut escoltar i conversar a les reunions. "Ens agradaria trobar a l'Estat espanyol la mateixa facilitat i interès que hem trobat aquí, poder parlar amb responsables del govern espanyol i amb l'ampli espectre polític espanyol, trobar interlocutors que facin les mateixes preguntes, que tinguin interès per veure quina solució es pot trobar, que escoltin sense cap prejudici. Si comencéssim amb aquesta passa, estic convençut que estaríem més a prop de fer el mateix que els escocesos ja han dit que volen fer i que farà amb un acord amb el govern britànic", ha comentat el president a mode de valoració.  La darrera ronda de contactes els ha mantingut Puigdemont a la cambra de representants amb els congressistes republicans Mario Díaz-Balart, Ileana Ros-Lehtinen i Carlos Curberlo, tots tres d'origen cubà. A més de rebre el suport públic a l'autodeterminació de Catalunya de Curberlo, Puigdemont marxa de Washington "convençut que aquest viatge ha servit per millorar bastant el coneixement del què passa a Catalunya, i per mantenir l'interès que s'ha detectat que hi ha" pel procés. "Això desmenteix les teories que no ens rep ningú, que no interessa a ningú, que és un afer intern espanyol... Doncs ves per on, ens hem reunit amb sis congressistes i amb un interès molt alt", ha afirmat Puigdemont després de les trobades des de les portes del Capitoli dels EUA.  D'aquestes tres últimes entrevistes, el president afirma que s'emporta "l'interès remarcable de tots tres en saber el que està passant a Catalunya, des d'una posició clarament compromesa amb el dret a l'autodeterminació", com proven les declaracions de Curberlo a l'ACN. Segons Puigdemont, les reunions amb els tres republicans han estat "una conversa molt franca, amistosa i molt positiva". "Nosaltres continuem en la línia d'anar estenent el coneixement i responent preguntes que ens formulen. He detectat un alt interès i un alt coneixement, no és quelcom que els vingui de nou. Les trobades han anat molt bé", ha dit.  Segons el president, els sis congressistes amb els que s'ha vist aquests dies a Washington preguntaven sobre el procés amb naturalitat. "Volen que siguem explícits pel que fa al compliment del full de ruta, volen saber la convicció que tenim sobre la convocatòria de referèndum, les passes següents en cas de victòria del sí i del no, quina Catalunya independent volem, què passa amb l'euro i la UE, o la relació amb el món", ha detallat. En aquest mateix sentit, ha reconegut que "tothom pregunta" per la relació amb el govern espanyol, i ha explicat que hi ha "poca comprensió de perquè no es resol dialogant". "Per això proposo una mesa de negociació per resoldre una demanda política", ha afegit Puigdemont.

Summary: Puigdemont: "Ens agradaria trobar a l'Estat el mateix interès i facilitat que hem tingut a Washington"


La presidenta de la Comunitat de Madrid, Isabel Díaz Ayuso, ha explicat que no la regió no demanarà el pas a la fase 3. L'autonomia, que constitueix una única unitat sanitària, descarta demanar avançar de fase abans de dilluns que ve, quan ja haurà acabat l'estat d'alarma, tal com farà Catalunya, que proposa que Barcelona i Lleida passin a la fase 3 a partir de dijous. En una entrevista aquest dilluns a 'Telecinco', Díaz Ayuso ha argumentat que "ja no té sentit" perquè "els efectes són els mateixos" a partir de dilluns quan decaigui l'estat d'alarma. La presidenta del govern autonòmic ha tornat a criticar que el criteri del govern espanyol amb els canvis de fase de Madrid han estat "arbitraris".

Summary: La Comunitat de Madrid descarta demanar passar a fase 3 perquè els efectes a partir de dilluns "són els mateixos"


Keane ha anunciat aquest dilluns una gira europea per principis del 2020 que farà parada, entre altres, el 23 de gener a Barcelona (sala Razzmatazz), i el 27 de gener a Madrid (La Riviera). ‘Cause and Effect Tour’ serà la gira de presentació del disc homònim publicat enguany i que ja han passejat per diversos festivals britànics, europeus i nord americans durant l’estiu. ‘Cause and Effect’ és el cinquè disc d’estudi de Keane i el primer després d’uns quants anys d’inactivitat en què el seu cantant Tom Chaplin ha publicat dos àlbums en solitari. La venda general d’entrades pels concerts del grup a l’Estat començarà el proper divendres al matí.

Summary: Keane actuarà a Barcelona el 23 de gener dins la gira de ‘Cause and Effect’


El vicesecretari general de C’s, José Manuel Villegas, ha acusat aquest divendres a Podem de voler “excloure” el partit taronja de qualsevol negociació per formar el futur govern a l’Estat. En una roda de premsa al Congrés dels Diputats, Villegas ha dit que “no ha canviat res” i que  Podem “està on estava abans”. El diputat ha retret a la formació de Pablo Iglesias que segueixi insistint en el dret a decidir de Catalunya i de qualsevol territori de l’Estat que ho demani. Villegas ha assegurat que no li preocupa la reunió d’aquest dijous entre el primer secretari del PSC, Miquel Iceta i el líder d’En Comú Podem, Xavier Domènech, així com la possibilitat que el PSOE pacti amb Podem. “Tenim un acord signat que diu molt clar que no hi haurà cap referèndum a Catalunya. Mentre el PSOE no es mogui de posició estem tranquils”, ha expressat. José Manuel Villegas ha explicat que en la reunió d’aquest dijous entre el PSOE, Podem i C’s ja va quedar clar que al partit morat “no li val” l’acord signat entre els socialistes i el partit d’Albert Rivera. El diputat ha acusat a Podem de fer “jocs i malabars per intentar confondre sobre les possibilitats de la negociació d’aquest dijous. “Més enllà d’això, per Podem, el pacte entre PSOE i C’s és una derrota que no vol assumir”, ha sentenciat Villegas. El vicesecretari de C’s ha explicat que no donarà suport a un govern que compti amb ministres de Podem. En aquest sentit, ha reconegut que cada cop hi ha menys opcions per arribar a un acord de govern. Per Villegas, només un canvi de postura del partit morat o la rectificació del PP perquè s’avingui a dialogar amb C’s i el PSOE podrien evitar la repetició d’eleccions. Sobre una reunió a tres amb populars i socialistes, ha recordat que el portaveu del PSOE, Antonio Hernando, va firmar una carta on convidava el grup popular a seure en una taula per parlar. Sobre la proposta que el partit de Pablo Iglesias va plantejar ahir en la reunió, Villegas ha assenyalat que no és un programa seriós per governar Espanya. “Es un text que vol trencar el nostre acord i transformar la realitat que és que tenim un acord amb el PSOE”, ha explicat el diputat.

Summary: Villegas acusa a Podem d’ “excloure” C’s i assegura que “no ha canviat res”


El titular del jutjat d'instrucció 11 de Madrid, Juan Javier Pérez, ha deixat en llibertat sense mesures cautelars els vuit membres d'Arran que aquest dimarts van ser detinguts a Madrid quan es disposaven a fer una acció de protesta davant del Tribunal Suprem. Tot i que no van aconseguir pintar la façana, sí que van llençar un pot de fum i van intentar accedir a l'edifici. La policia ho va impedir. Tots vuit continuen investigats per desordres públics. Els detinguts han passat la nit a la comissaria de Moratalaz. La fiscalia demanava que se'ls impedís acostar a l'edifici del Tribunal Suprem en un radi de 1.000 metres, però el jutge ha decidit finalment no aplicar-los cap cautelar.

Summary: Llibertat sense mesures cautelars per als vuit membres d'Arran detinguts per l'acció al Suprem


La consellera de Treball, Afers Socials i Famílies, Dolors Bassa, ha avançat aquest divendres que l'Agència de Protecció Social catalana entrarà en funcionament "d'aquí a sis mesos o un any". En aquest sentit, a la seva compareixença a la comissió d'Afers Socials del Parlament, ha explicat que "l'objectiu del Govern i la conselleria és unificar en un sol òrgan especialitzat la gestió de totes les prestacions socials del país". A més, Bassa ha afegit que "si en aquesta legislatura arriben noves proteccions socials s'aniran incorporant", segons les "competències" que la Generalitat tingui en un futur. La consellera també ha anunciat que el Departament garantirà que els infants menors de 6 anys no ingressin a un Centre Residencial d'Atenció Educativa (CRAE), potenciant l'acollida familiar a través d'un "sistema de protecció amb una intervenció segmentada per edats".

Summary: Bassa avança que l'Agència de Protecció Social entrarà en funcionament "d'aquí a sis mesos o un any"


Les Fires de Sant Narcís oferiran enguany més d'una trentena d'activitats dirigides al públic infantil repartides per tota la ciutat. Concerts, cercaviles, gimcanes i titelles, entre d'altres, formaran part d'una programació farcida de propostes on destaca, com a novetat d'aquesta edició, l'estrena del Tarlà de festa major, que es penjarà el 24 d'octubre a les 11 del matí al carrer de l'Argenteria. L'escenari  de l'Espai de la Copeta, a la Devesa, acollirà el gruix de concerts amb un de destacat: un de música electrònica per a nens el 29 d'octubre que vindrà precedit d'un taller de DJ. Les titelles de la companyia centenària Titelles Vergès i els jocs tradicionals catalans al parc del Migdia, també tindran un paper destacat. Aquest dijous s'ha presentat la programació infantil i familiar de les Fires d’enguany compta amb més d’una trentena d’activitats i presenta algunes novetats significatives com ara l’estrena del Tarlà de festa major, que es penjarà el dia 24 d’octubre a les 11 h al carrer de l’Argenteria. Des d’allà, una cercavila amb la Mula Baba i la Girona Marxing Band acompanyarà el públic fins a l’esplanada de la Copa, a la Devesa, on tindrà lloc el primer dels concerts de l’Espai La Copeta, que es va estrenar ara fa tres anys adreçat al públic familiar i que ha demostrat tenir una gran acceptació entre els més menuts i les famílies gironines. Aquest any s’hi podran veure Heavy per Xics, Landry el Rumbero i un concert de música electrònica per a nens el 29 d’octubre que vindrà precedit d’un taller de DJ. Les titelles tornaran a tenir un paper destacat en aquesta edició de les Fires. La companyia centenària Titelles Vergés presentarà tres obres en sessions dobles al matí (12 h) i a la tarda (17 h) els dies 24, 25 i 29 d’octubre. S’hi podran veure 'El rapte de la Siseta', 'En Guinyol a la Girona napoleònica' i 'En Guinyol i el far de Sant Sebastià'. Aquest any es reprendran també la campanya escolar de titelles els dies 26, 27 i 28 d’octubre.  Seguint amb la línia marcada a la programació de Fires, també les activitats infantils s’obren als barris. La recentment estrenada frontissa de Santa Eugènia serà l’escenari de l’espectacle 'Home roda', del Professor Karoli, guardonat amb el premi de votació popular dels Premis Zirkòlika de Circ de Catalunya 2015. Al Centre Cívic Ter s’hi podrà veure 'Gresca Fresca', de la companyia de Parranda, i la plaça de l’Assumpció tornarà a ser espectadora d’una penjada de mosques de Sant Narcís.  Una nova edició dels jocs tradicionals i populars catalans al parc del Migdia, una visita familiar a la Casa Masó el dia de Tots Sants, la segona edició de la penjada de Mosques a Sant Narcís, de la gimcana de Sant Narcís o del circuit d’aventura de la Copa posaran el colofó a una programació infantil que comptarà, un any més, amb la vessant solidària: les Fires a 1 euro tornaran a les atraccions de la Devesa i al Circ Raluy el proper 27 d’octubre.

Summary: Les Fires de Sant Narcís comptaran enguany amb més d'una trentena d'activitats infantils i familiars


El dirigent popular suggereix irònic introduir rombes a la senyalització de la xarxa "en funció del que hi pugui passar" ACN Barcelona.-L'alcaldessa de la capital catalana, Ada Colau, "no pot convertir Barcleona en un capítol de Gandia Shore". Així ha valorat el president del grup municipal del PPC de Barcelona, Alberto Fernández Díaz, que una parella mantingués aquest cap de setmana relacions sexuals a l'andana d'una estació del Metro de la ciutat. Arran dels fets i irònicament, el dirigent popular ha suggerit introduir rombes a la senyalització de les línies "en funció del que hi pugui passar". En aquest sentit, ha afirmat que fins ara la imatge de la xarxa subterrània barcelonina era "rònega"  pel "top manta, els robatoris i els 'hooligans' que trencaven extintors". "Ara s'hi afegiran aquetes relacions de parella", ha lamentat en roda de premsa aquest dilluns.

Summary: Alberto Fernández, sobre les imatge del Metro: "Colau no pot convertir Barcelona en un capítol de Gandia Shore"


El diputat de la CUP Vidal Aragonés ha defensat que "en principis" la posició de la CUP no canviarà de cara una segona volta de la investidura. En una entrevista a RAC1 el parlamentari de l'esquerra anticapitalista ha defensat que la seva militància es va posicionar de manera "rotunda" perquè no hi havia sobre la taula cap "camí de construcció de la república" ni elements per eixamplar la base social. "És un 'no' rotund", ha defensat després que la seva militància fixés posició a la reunió del Consell Polític extraordinària i del grup d'acció parlamentària. Aragonés també ha apuntat que hauria estat una "millor decisió" suspendre el ple un cop la CUP va anunciar que mantenia les 4 abstencions dels seus diputats.  "Algú pensa que la construcció nacional passa per la interpretació de reglaments i terminis? Si la discussió la tenim en aquests termes, situa a la realitat que el procés de construcció no s'està fent", ha resolt el diputat de l'esquerra anticapitalista l'endemà de la votació fallida d'investidura de Jordi Turull.

Summary: Vidal Aragonés defensa que "en principi" la posició de la CUP no canviarà de cara una segona volta


Al carrer Manlleu s’hi ha concentrat una vintena de botiguers amb pancartes on es pot llegir la paraula “vergonya” ACN Vic.-Comerciants de Vic han volgut mostrar el seu rebuig a la visita del govern espanyol tancant les portes dels seus comerços durant un quart d’hora. Amb una pancarta en la qual es podia llegir la paraula “vergonya”, els botiguers han sortit fora dels establiments. El carrer Manlleu ha estat on la reivindicació, impulsada per Vic Comerç, ha tingut més seguidors, amb prop d’una vintena de comerciants i alguns vianants que s’han volgut afegir. Olga Espona, botiguera, ha explicat que, quan falten quatre dies per Nadal, no es podien permetre tancar tota la jornada, però que no han volgut deixar de mostrar el seu rebuig.

Summary: Comerciants de Vic tanquen portes per mostrar el seu rebuig a la visita del govern espanyol


Delort fa una crida a la ciutadania perquè posi de la seva part i assenyala que "no hi ha remeis màgics" ACN Barcelona.-El director general de Protecció Civil, Joan Delort, ha alerta d'un episodi de neu "dur" i "molt advers" en les pròximes hores i ha fet una crida a la ciutadania perquè posi de la seva part davant d'unes conseqüències que es preveuen "molt greus". Delort ha assenyalat que hi haurà "moltíssims" problemes als accessos de Barcelona, tant aquesta tarda quan els ciutadans tornin a casa seva com demà al matí. Ha recordat que cada dia entren i surten 500.000 vehicles de la capital catalana. "Imagini's que cadascú hagi de posar cadenes, un es creua, l'altre patina… això acaba acumulant una sèrie de problemàtiques", ha afegit. De fet, ha avisat que "no hi ha remeis màgics" i que no s'arregla amb màquines llevaneus perquè si hi ha vehicles travessats no poden treballar.

Summary: Protecció Civil avisa d'un episodi de neu "molt advers" i preveu "moltíssims" problemes als accessos de Barcelona


El jutge de guàrdia de Figueres ha enviat a presó un jove de 23 anys després que entrés a robar de matinada en una casa de Llançà (Alt Empordà) i agredís el propietari, quan aquest el va enxampar. Els fets van passar el  divendres 17 de juliol en un domicili de la carretera d'El Port de la Selva de Llançà. El jove va entrar a l'habitatge i es va veure sorprès pel propietari. Aleshores, el lladre es va desfer d'ell agredint-lo lleument i va sortir corrents amb un telèfon mòbil. Quan els Mossos i la Policia Local van arribar van comprovar que el noi havia fugit, van desplegar un dispositiu per trobar-lo. Poca estona més tard, els agents van trobar una persona que coincidia amb la descripció que havia donat el propietari de la vivenda. Els policies van trobar-li el telèfon que acabava de robar i, a més, el jove no va poder donar cap resposta convincent d'on l'havia tret i va quedar detingut per un delicte de robatori amb força, un altre de danys i un de lesions. Es dona la circumstància que una hora abans dels fets, els agents havien anat en una altra actuació en la qual el mateix noi havia estat involucrat en una baralla amb altres joves. El detingut, que tenia antecedents, va passar el dia 18 de juliol a disposició del jutjat d’instrucció en funcions de guàrdia de Figueres, el qual va decretar el seu ingrés a presó.

Summary: El jutge envia a presó un jove després d'entrar a robar en un domicili de Llançà de matinada i agredir el propietari


Bachcelona, el festival dedicat a divulgar la figura de J.S. Bach, arriba a la cinquena edició. Se celebrarà del 19 al 25 de juliol amb una programació que ofereix diversos formats de la música de Bach, des d'aquella més tradicional en format concert, fins a la reinterpretació de les obres amb música tecnològica o fins i tot, classes de dansa a partir de les peces del compositor. El festival s'inaugurarà amb 'L'origen de la gran missa',  on s'interpretarà la Missa en Si menor de Bach a partir de les cantates originals que la van inspirar i tindrà lloc al Palau de la Música a partir de les 20h, amb una estructura que inclou noms com el Cor BZM, la soprano Carine Tinney, la mezzosoprano Maria Chiara Gallo, el tenor Matthew Thomson o el BZM Ensemble entre d'altres. Bachcelona comptarà un any més amb un convidat habitual del festival,  el clavecinista i director de l'Amsterdam Baroque Orchestra, Ton Koompan, que s'encarregarà de fer un espectacle pedagògic per a nens i també donarà una classe magistral oberta a l'Ateneu Barcelonès dirigida als joves solistes de la Beca Bach. Al finalitzar la classe magistral, tindrà lloc una taula rodona per poder interactuar amb el músic.  Així mateix, aquest any, el festival també compta amb la iniciativa del 'Bach en moviment', 'el Maribach' o el 'Cubach!' que consistirà en fer dansa contemporània amb música del compositor, barrejada amb ritmes caribenys o variacions Golberg amb marimba.  També es podrà gaudir del 'Bachmosferes', que es desenvoluparà en un espai més íntim. Els concerts tindran lloc en espais privilegiats de l'arquitectura a través del 'Gaudi Bach' i el 'Bach de Cambra' amb músics com el baríton Stephan Macleod o el clavecí Bertrand Cuillier. Sota el nom de 'Diàlegs amb la modernitat', també s'interpretaran concerts dins de cases privades per "crear atmosferes més íntimes" i  "vincular espais amb la música del geni alemany". L'espai concret on es desenvolupi el concert se sabrà en el moment d'adquirir les entrades.  El festival segueix comptant amb la col·laboració de la Filmoteca, on es podran veure tres projeccions: el 21 de juliol a les 21.30h 'Assajant la Missa en si menor', presentat per Stephan Macleod; el 23 de juliol a les 16:30h 'All of Bach', de la mà de Jan van den Bossche; i el 25 de juliol a les 16:30h 'The wind' de Victor Sjöström amb l'acompanyament de DJ Sebastian, Gerard Erruz.  L'objectiu del Bachcelona és "potenciar la vivència, la interacció, la divulgació i els aspectes més inesperats i lúdics de la música de Bach", ha senyalat el director i fundador del festival, Daniel Tarrida.   Les anteriors edicions han servit per consolidar la iniciativa cultural del festival, i aquest any "hi hauran més activitats i artistes d'arreu del món", ha explicat el fundador i director del Bachcelona, Pau Jorquera. A més, Jorquera, ha afegit que "la intenció és presentar a Bach creuant-lo amb diverses disciplines, des de concerts al Jamboree fins concerts al Palau de la Música". El festival respecta la data litúrgica per la qual va ser escrita cada cantata i les audicions es realitzen sempre en esglésies o espais emblemàtics com la Basílica de Santa Maria del Mar o la Catedral de Girona. El projecte està format per un conjunt de músics i cantants professionals que fan possible aquesta iniciativa en format participatiu.

Summary: Bachcelona arriba a la cinquena edició amb una vintena d'activitats del 19 al 25 de juliol


El Govern ha reclamat a l'Estat que elimini les barreres que dificulten la internacionalització de les empreses en temes com per exemple les duanes o els visats. Així ho ha explicat la consellera d'Empresa i Coneixement, Àngels Chacon, després de la presentació del Pla de supressió de barreres a la internacionalització 2019-2021 en el que hi han treballat Govern, Foment del Treball, Pimec, Amec, Secartys i el Col·legi d'Economistes. Tots aquests agents han detectat fins a 20 barreres en àmbits com mobilitat, finançament, fiscalitat, duanes i serveis d'inspecció i entorn. Chacon ha explicat que "la majoria" de les barreres són competència del govern espanyol i per això ha reclamat que actuïn per tal de suprimir-les. Entre d'altres, ha situat el Corredor Mediterrani, les dificultats a les duanes o la manca de regulació fiscal concreta.  El document elaborat identifica els principals obstacles que dificulten la internacionalització de les empreses en àmbits com les duanes, les infraestructures, els visats, els permisos de treball, els tràmits administratius o la fiscalitat i recull les línies de treball a emprendre.  La consellera ha explicat que la major part són competència del govern espanyol i ha reclamat que "realment s'hi actuï". Ha defensat que Catalunya ja ha demostrat la seva voluntat exportadora i de ser economia oberta al món i ha sol·licitat "no distreure's" i "mirar què impedeix créixer a nivell internacional". "Se'ns diu que no estem governant per l'economia catalana però cada dia ho estem fent", ha declarat.  Pel que fa a la Generalitat, ha apuntat que són conscients que han de millorar en temes com la càrrega administrativa però ha defensat que ja s'hi està treballant en àmbits com la informació, la creació interdepartamental per eliminar aquestes barreres, la creació d'una oficina pel Brexit i l'establiment de cupons per a la internacionalització, entre d'altres.  Entre els que són de competència espanyola, tant la consellera com la resta d'agents han sitaut entre els principals les dificultats per aconseguir visats que limiten tant la contractació de talent estranger com que empreses estrangeres puguin venir a fer prospeccions a Catalunya. Un altre tipus de barreres són les d'infraestructures, on la consellera ha recordat que ja s'han "cansat" de reclamar el Corredor Mediterrani.  D'altra banda, també s'han detectat problemes en les duanes. El conseller delegat d'Acció, Joan Romero, ha afirmat que les duanes espanyoles "no són igual de competitives que les d'altre països" i ha insistit que això dificulta la internacionalització. En el mateix sentit s'ha expressat el president d'AMEC, Pere Relats, qui ha dit que les duanes i els serveis d'inspecció espanyols "no són els més eficients d'Europa" i que caldria fer-los "més àgils".  També s'han detectat barreres en la fiscalitat, com per exemple el fet de no saber quan se'ls retornarà l'IVA a les empreses que exporten. Des del Col·legi d'Economistes, el degà Anton Gasol ha demanat ampliar el ventall d'exempcions de l'IVA, suprimir el "tractament negatiu" que reben amb l'Impost de Societats i tenir accés directe als consellers de finances de les ambaixades espanyoles a l'estranger, entre d'altres.  El vicepresident de Foment, Ernest Quingles, ha defensat el model d'internacionalització de l'empresa catalana però ha alertat que hi ha "una certa fatiga" del model i que cal cercar-ne un de nou. Ha afegit que "no tot és culpa de Madrid" i que des de Catalunya es poden continuar fent coses, més enllà de les limitacions d'infraestructures que ha reconegut que hi ha.  El president de Secartys, Àlex Morales, ha afirmat que no estan demanant tractes de favor ni saltar-se cap legalitat sinó "que la legislació i la seva aplicació donin a l'empresa catalana i espanyola un entorn com a mínim igual de competitiu que el dels països europeus socis".  De la seva banda, el president de Foment, Josep Gonzàlez, ha reclamat més informació, que es compleixi la llei de morositat, solucionar, que es reguli el retorn de l'IVA i més finançament en subvencions per a que les empreses puguin exportar, entre d'altres.   Per últim, la consellera ha afirmat que per part del Govern el que es vol prioritzar és que més empreses exportin regularment, cosa que actualment fan 17.200 del total de 48.000 empreses exportadores.

Summary: El Govern reclama a l'Estat que elimini les barreres que dificulten la internacionalització de les empreses


El secretari d'organització del PSC, Salvador Illa, ha assegurat que els pressupostos generals de l'Estat no s'estan negociant ni a Lledoners ni a Brussel·les. En una entrevista al programa 'El Suplement' de Catalunya Ràdio aquest diumenge al matí, Illa ha subratllat que els comptes espanyols "s'aproven al Congrés dels diputats, que és on, si es tramiten, s'han de negociar". El socialista ha dit que la seva formació "no entendria que no es donés suport als pressupostos, perquè ofereixen millores molt substancials per Catalunya i per al conjunt de l'Estat". Illa ha explicat que el candidat del PSC a l'Ajuntament de Barcelona, Jaume Collboni, "prioritzarà pactes d'esquerres i no independentistes". El secretari d'organització dels socialistes diu que actualment hi ha un debat a dins de l'independentisme sobre els pressupostos de Pedro Sánchez perquè són bons per Catalunya i Espanya. Amb tot, Illa només contempla que els PGE rebin el suport parlamentari i ha assegurat que no entendria que no tiressin endavant. Sobre els gestos que reclamen els independentistes, Illa ha assegurat que no hi ha cap marge amb els presos o el procés judicial però que Pedro Sánchez ja n'ha fet un d'important obrint una via política de negociació que havia negat Mariano Rajoy. El socialista ha subratllat el pas que es va fer amb el comunicat conjunt que es va fer després de la reunió del 21-D a Barcelona perquè reconeixia l'existència d'un problema polític a Catalunya Illa ha recordat que el PSC "és una formació d'esquerres i progressista" que considera que la independència de Catalunya no és positiva". Amb tot, el secretari dels socialistes catalans no ha volgut concretar amb qui pactaria la seva formació a la ciutat de Barcelona perquè, queden "molts dies fins el 26 de maig" per explicat la seva "fórmula" per la ciutat. Amb tot, ha subratllat que "el projecte d'Ada Colau ha fracassat", ja que, segons l'últim baròmetre municipal, "un 60% de la gent està descontenta amb la gestió que s'ha fet de la ciutat" "I els que volen governar la ciutat prioritzant la independència han fracassat també a Catalunya i Manuel Valls ha fracassat també a França", ha afegit tot subratllant que d'ells "no en pot sortir res de bo". "Ens oferim a tornar a recuperar la Barcelona que tots recordem, amb empenta, dinàmica, oberta al món, cosmopolita", ha explicat tot afirmant que el seu candidat, Jaume Collboni, vol "tornar a situar la ciutat on mereix".

Summary: El PSC assegura que els pressupostos no es negocien ni a Lledoners ni a Brussel·les


Els treballadors de terra d'Iberia afronten amb "optimisme" la segona reunió de mediació amb l'empresa al departament de Treball, que té com a objectiu arribar a un acord que permeti desconvocar la vaga, prevista per als dies 27 i 28 de juliol i 3 i 4 d'agost. Això és el que ha dit el portaveu d'UGT d'Iberia a Barcelona, Omar Minguillón, just abans de la represa de les negociacions amb la companyia. Minguillón ha demanat a l'empresa que "entengui" que les reivindicacions del seu personal de terra són "positives" per a l'aeroport del Prat i que permetrien "millorar el servei" que reben els usuaris.     El portaveu d'UGT d'Iberia a Barcelona ha reiterat les reclamacions dels treballadors per desconvocar la vaga: l'estabilització dels contractes i d'horaris. Segons ha apuntat, actualment el personal de terra de l'empresa ha de fer "línies de vuit i nou dies seguits de treball" i estan "esgotats".  En la primera reunió de mediació, que va tenir lloc el passat dimecres, l'empresa va defensar que les negociacions s'havien de fer en el marc estatal, no únicament amb el personal de l'aeroport del Prat. Tanmateix, els treballadors defensen que tenen "problemes locals" i que, en conseqüència, l'empresa ha d'aportar "solucions locals".

Summary: Els treballadors de terra d'Iberia afronten amb "optimisme" la segona mediació amb l'empresa per desconvocar la vaga


El Banc Central Europeu pagarà als bancs per prestar-los diners si els fan servir per finançar l’economia real. Així ho ha confirmat aquest dijous el president de l’entitat, Mario Draghi, que ha indicat que els quatre nous programes de liquiditat que engegarà el BCE el juny sortiran amb uns tipus d’interès del 0%, que es podrà rebaixar fins al -0,40% en el cas dels bancs que més prestin a empreses i particulars. L’italià ha defensat el paquet de mesures anunciades per l’entitat com la “reacció adequada” a un creixement més dèbil del previst i a la baixa inflació. Les entitats que més crèdit ofereixin podran prestar més del BCE, segons Draghi.

Summary: El BCE pagarà als bancs per prestar-los diners si ofereixen finançament a l’economia real


Els arquitectes Òscar Tusques i Carles Díaz, responsables de les obres al Palau de la Música durant 30 anys, han assegurat aquest divendres que quan els responsables de l'entitat els van dir que la constructora Ferrovial seria l'encarregada de fer les obres de remodelació i ampliació, van tenir "dubtes" i es van mostrar "escèptics". Tot i així, després han admès que els resultats finals van ser correctes. En tot cas, han negat que hi haguessin obres sobrefacturades. Díaz, que portava les negociacions econòmiques directament amb Ferrovial i Jordi Montull, ha explicat que les obres van constar de diverses licitacions i pressupostos, i que altres empreses a banda de Ferrovial van presentar els seus projectes. Quan Montull li va dir que Ferrovial seria l'encarregada de les obres, Díaz va explicar-li que era una empresa "dura", que "sempre volien més pressupost" i que caldria "anar amb compte". Sobre els pagaments, ha explicat que ell controlava les factures, que Caja Madrid també supervisava les obres, perquè aportava inversió, i que normalment el despatx d'arquitectes cobrava del Consorci del Palau, "a vegades bé i a vegades tard". No obstant això, les obres més importants, de més de 8 milions d'euros, les va pagar la Fundació, cosa a la qual Díaz en aquell moment no li va donar importància perquè consideraven que tot era el mateix ens. Díaz ha assegurat que ell mai va fer cap obra particular a la casa de Millet de L'Ametlla del Vallès, i ha dit que no recordava cap persona que fes d'intermediària quan hi havia problemes entre Ferrovial i el Palau, com van assegurar alguns acusats i testimonis que feia l'advocat i fundador de CDC Jaume Camps. Sobre una suposada reunió d'ell amb Millet, Felip Puig i Arcadi Calzada el 2002, apuntada a l'agenda de Millet, ha dit que no es va produir, perquè ell no coneix personalment ni Puig ni Calzada. Tusquets ha responsabilitzat totalment a Díaz de les qüestions econòmiques, i ha assegurat que ell no signava cap factura o acreditació d'obra amb la qual no estigués d'acord. Tot i que està prou satisfet amb la feina feta per Ferrovial, sí que ha admès que inicialment era "escèptic" sobre si la constructora era la més adequada per aquella feina, però ell no va traslladar aquests "dubtes" als responsables del Palau. Per la seva banda, tres extreballadors de les empreses de 'mailing' New Letter, Letter Graphic i Mail Rent han assegurat que mai van veure cap feina fet pel Palau de la Música, al contrari del que van dir els seus responsables, acusats en el judici. En canvi, sí que han admès que van fer diverses campanyes electorals per a CiU, però no pas per la Fundació Trias Fargas. Tots tres han explicat que els cinc socis de les tres empreses feien servir cinc cotxes de gamma alta, propietat de les empreses, per moure's. El director general de GISA entre 1991 i 2004, Xavier Borràs, ha assegurat que la Línia-9 del Metro i altres grans obres adjudicades per l'ens de la Generalitat van seguir tots els passos legals i preestablerts, amb mecanismes molt detallats per puntuar les licitacions dels concursos públics. L'exdirector general de Recursos Humans de Ferrovial Jaime Aguirre ha explicat que quan l'exdirector general de Ferrovial Agroman Pedro Buenaventura va ser cessat el febrer del 2011 va deixar tots els càrrecs i funcions, i es va quedar sense feina, tot i que no va ser acomiadat formalment fins un mes després per "cosmètica" i "cultura d'empresa", mentre es negociava la indemnització per acomiadar-lo. Un mosso d'Esquadra de la unitat de delictes informàtics que va escorcollar el Palau ha explicat que van trobar documents titulats 'Carta Reyes Magos' on apareixien conceptes relacionats amb diners, com aires condicionats. Les declaracions dels testimonis ja han acabat, i a partir de la setmana que ve començaran a declarar els pèrits que van analitzar els comptes.

Summary: El Palau va contractar Ferrovial per a les obres de remodelació tot i les reticències dels arquitectes


L'Ajuntament de Lleida ha expressat la intenció d'adherir-se al procés per tal d'obtenir el Distintiu per a la Igualtat de Gènere, un segell de qualitat que acredita la tasca que duen a terme els municipis més igualitaris. La regidora d'Educació, Cooperació, Drets Civils i Feminisme, Sandra Castro, s'ha interessat aquest dilluns per aquest projecte en una trobada que ha mantingut amb representants de l'Associació Forgender Seal, una entitat sense ànim de lucre, que ofereix a les administracions posar en marxa aquest procés de certificació a través de la norma SG CITY 50-50. Amb la posada en marxa d'aquesta iniciativa, la Paeria vol visibilitzar el seu compromís polític i estratègic a favor de la igualtat efectiva entre dones i homes, segons Castro. El Distintiu per la igualtat de gènere s'ha dissenyat d'acord amb les competències municipals, la normativa nacional i els mandats i tractats internacionals, en relació amb els drets humans de les dones, el desenvolupament humà, les ciutats i el canvi climàtic (Agenda 2030, Nova Agenda Urbana i Objectius de Desenvolupament Sostenible de les Nacions Unides). Aquesta norma posa a disposició dels municipis eines que afavoreixen la integració de la perspectiva de gènere en les polítiques i actuacions de l'administració local. Forgender Seal té com a propòsit impulsar la creació de sistemes de gestió de gènere que afavoreixin la construcció de societats més justes i igualitàries, proposin democràcies més participatives i paritàries i generin una convicció i determinació política a favor de la igualtat.

Summary: L'Ajuntament de Lleida començarà un procés d'acreditació en igualtat de gènere